P6_TA(2006)0236

Prepovedi, ki so posledica obsodb za spolne delikte nad otroci *

Zakonodajna resolucija Evropskega parlamenta o pobudi Kraljevine Belgije za sprejetje Okvirnega sklepa Sveta o priznavanju in izvrševanju prepovedi, ki so posledica obsodb za spolne delikte nad otroci, v Evropski uniji (14207/2004 — C6-0244/2004 — 2004/0818(CNS))

(Postopek posvetovanja)

Evropski parlament,

- ob upoštevanju pobude Kraljevine Belgije (14207/2004) [1],

- ob upoštevanju členov 34(2)(b) ter 31(1)(a) Pogodbe EU,

- ob upoštevanju člena 39(1) Pogodbe EU, v skladu s katerim se je Svet posvetoval s Parlamentom (C6-0244/2004),

- ob upoštevanju mnenja Odbora za pravne zadeve o predlagani pravni podlagi,

- ob upoštevanju členov 93, 51, 41(4) in 35 svojega Poslovnika,

- ob upoštevanju poročila Odbora za državljanske svoboščine, pravosodje in notranje zadeve in mnenja Odbora za pravne zadeve (A6-0068/2006),

1. odobri pobudo Kraljevine Belgije, kakor je bila spremenjena;

2. poziva Svet, naj ustrezno spremeni besedilo;

3. poziva Svet, naj obvesti Parlament, če namerava odstopati od besedila, ki ga je Parlament odobril;

4. poziva Svet, naj se ponovno posvetuje s Parlamentom, če namerava bistveno spremeniti pobudo Kraljevine Belgije;

5. poziva k sprejetju vzporedne določbe na podlagi člena 65(a) Pogodbe ES zaradi jasnega ločevanja med vprašanji, povezanimi s pravosodnim sodelovanjem v kazenskih in civilnih zadevah,

6. naroči svojemu predsedniku, naj stališče Parlamenta posreduje Svetu in Komisiji, vladi in parlamentu Kraljevine Belgije ter vladam in parlamentom drugih držav članic.

BESEDILO, KI GA PREDLAGA KRALJEVINA BELGIJA | SPREMEMBE PARLAMENTA |

Sprememba 1

Navedba sklicevanja 1

ob upoštevanju Pogodbe o Evropski uniji in zlasti členov 31(a) in 34(2)(b) Pogodbe | ob upoštevanju Pogodbe o Evropski uniji in zlasti členov 31(1) (a) in (c) ter 34(2)(b) Pogodbe |

Sprememba 2

Uvodna izjava 5

(5) Boj proti spolni zlorabi otrok in otroški pornografiji ter zlasti preprečevanje tveganja ponovitve kaznivega dejanja v zvezi s tem mora biti prednostna naloga Unije. Na tem področju je okvirni sklep Sveta 2004/68/PNZ z dne 22. decembra 2003 o boju proti spolni zlorabi otrok in otroški pornografiji v skladu z načelom subsidiarnosti vzpostavil minimalni skupni pristop Unije k tem kaznivim dejanjem, zlasti kar zadeva vrsto kazni in prepovedi, ki jih mora določiti nacionalna zakonodaja. Načelo vzajemnega priznavanja se mora uporabiti za začasno ali trajno prepoved opravljanja poklicnih dejavnosti, povezanih z nadzorom otrok, izrecno določeno s tem okvirnim sklepom, kadar je ta prepoved posledica kazenske obsodbe za enega izmed prekrškov, ki zadevajo spolno zlorabo otrok in otroško pornografijo. | (5) Glede na širok razpon možnih prepovedi, ki izhajajo iz kazenskih obsodb, in precej različno naravo in načine uporabe teh ukrepov že v samih državah članicah in v Evropski uniji, bi bilo treba dati prednost področjem, kjer skupna osnova med državami članicami že obstaja. Boj proti spolni zlorabi otrok in otroški pornografiji ter zlasti preprečevanje tveganja ponovitve kaznivega dejanja v zvezi s tem bi morala biti prednostna naloga Unije. Na tem področju je Okvirni sklep Sveta 2004/68/PNZ z dne 22. decembra 2003 o boju proti spolni zlorabi otrok in otroški pornografiji v skladu z načelom subsidiarnosti vzpostavil minimalni skupni pristop EU k tem kaznivim dejanjem, zlasti kar zadeva vrsto kazni in prepovedi, ki bi jih morala določiti nacionalna zakonodaja. Načelo vzajemnega priznavanja bi se moralo med drugim uporabiti za začasno ali trajno prepoved opravljanja poklicnih dejavnosti, povezanih z nadzorom otrok, izrecno določeno s tem okvirnim sklepom, kadar je ta prepoved posledica kazenske obsodbe za enega izmed prekrškov, ki zadevajo spolno zlorabo otrok in otroško pornografijo. |

Sprememba 3

Člen 2, točka (c)

c)"prepoved" začasno ali trajno prepoved opravljanja poklicnih dejavnosti, povezanih z nadzorom otrok, iz člena 5(3) okvirnega sklepa Sveta 2004/68/PNZ z dne 22. decembra 2003 o boju proti spolni zlorabi otrok in otroški pornografiji, ki je posledica obsodbe za kaznivo dejanje iz člena 1(1); | (c)"prepoved"pomeni začasno ali trajno prepoved opravljanja poklicnih dejavnosti, povezanih z nadzorom otrok, iz člena 5(3) Okvirnega sklepa Sveta 2004/68/PNZ z dne 22. decembra 2003 o boju proti spolni zlorabi otrok in otroški pornografiji, ter opravljanja poklicnih dejavnosti, ki niso nadzor otrok, v zasebni ali javni ustanovi, ki nadzoruje otroke ali dela z otroki, ki so posledica obsodbe za kaznivo dejanje iz člena 1(1); |

Sprememba 4

Člen 2, točka (d)

d)"centralni organ" organ, imenovan na podlagi člena 2 Sklepa Sveta z dne [...] o izmenjavi podatkov, izpisanih iz kazenske evidence; | (d)"centralni organ" pomeni organ, imenovan na podlagi člena1 Sklepa Sveta z dne [...] o izmenjavi podatkov, izpisanih iz kazenske evidence; |

Sprememba 5

Člen 3, odstavek -1 (novo)

| -1. Kadar veljavni mednarodni instrumenti o medsebojni pravni pomoči v kazenskih zadevah to dovoljujejo, se prepovedi, ki so jih uvedle tretje države, vpišejo v kazensko evidenco. |

Sprememba 6

Člen 3

Države članice izvedejo potrebne ukrepe, da zagotovijo vpis vsake prepovedi v kazensko evidenco. | 2. Države članice izvedejo potrebne ukrepe, da zagotovijo vpis vsake prepovedi, vključno z vsemi prepovedmi, ki so jih uvedle druge države članice, v kazensko evidenco. |

Sprememba 7

Člen 4, odstavek 1

1. Kadar centralni organ države izdajateljice drugi državi članici posreduje podatke o kazenski evidenci v skladu z mednarodnimi predpisi, ki se uporabljajo za medsebojno pravno pomoč v kazenskih zadevah, navede prepoved v izpisku iz kazenske evidence. | 1. Kadar centralni organ države izdajateljice drugi državi članici posreduje podatke o kazenski evidenci v skladu z mednarodnimi predpisi, ki se uporabljajo za medsebojno pravno pomoč v kazenskih zadevah, in v skladu s Sklepom Sveta št. 2005/876/PNZ z dne 21. novembra 2005 v zvezi z izmenjavo podatkov iz kazenskih evidenc [2], navede prepoved poleg ostalih podatkov v izpisku iz kazenske evidence. |

Sprememba 8

Člen 5

Kadar je v okviru uporabe tega okvirnega sklepa v skladu z nacionalno zakonodajo vložen zahtevek za izpis iz kazenske evidence posamezne države članice za pridobitev informacij o državljanu druge države članice, se vloga vedno naslovi na centralni organ države članice, katere državljanstvo ima zadevna oseba. | Kadar je v okviru uporabe tega okvirnega sklepa v skladu z nacionalno zakonodajo vložen zahtevek za izpis iz kazenske evidence posamezne države članice za pridobitev informacij o državljanu druge države članice ali osebi s prebivališčem v tej državi, tudi če pred sodiščem proti tej osebi ne poteka noben kazenski postopek, se vloga vedno naslovi na centralni organ države članice, katere državljanstvo ima zadevna oseba ali v kateri ta oseba prebiva. |

Sprememba 9

Člen 5, odstavek 1 a (novo)

| 1a. Ko se pri uporabi tega okvirnega sklepa za pridobitev izpisa podatkov iz kazenske evidence posamezne države članiece v skladu z nacionalno zakonodajo vloži zahtevek za izpis podatkov o osebi, ki ima državljanstvo več držav, se takšna vloga vedno naslovi na centralni organ vsake države članice, katere državljanstvo ima zadevna oseba. |

Sprememba 10

Člen 7, Naslov

Razlogi za nepriznavanje ali neizvrševanje | Razlogi za nepriznavanje, neizvrševanje ali priredbo prepovedi |

Sprememba 11

Člen 7, točka (c a) (novo)

| (ca)če za kaznivo dejanje, ki naj bi privedlo do prepovedi, v državi izvršiteljici velja pomilostitev. |

Sprememba 12

Člen 7, odstavek 1 a (novo)

| 1a. Če čas trajanja prepovedi preseže najdaljši čas, določen za enako kaznivo dejanje z zakonodajo države izvršiteljice, se čas trajanja izvršene prepovedi zniža na ta najdaljši čas. |

Sprememba 13

Člen 8, odstavek 1

1. Pristojni organ države izvršiteljice za izvršitev prepovedi ne zahteva drugih formalnosti razen obrazca B iz člena 4(2) Sklepa Sveta z dne [...] o izmenjavi podatkov, izpisanih iz kazenske evidence. | 1. Pristojni organ države izvršiteljice za izvršitev prepovedi ne zahteva drugih formalnosti razen obrazca iz člena 3(2) Sklepa Sveta z dne [...] o izmenjavi podatkov, izpisanih iz kazenske evidence. |

Sprememba 14

Člen 8, odstavek 2

2. Če čas trajanja prepovedi preseže najdaljši čas, določen za enako kaznivo dejanje z zakonodajo države izvršiteljice, se čas trajanja izvršene prepovedi zniža na ta najdaljši čas. | črtano |

[1] Še ni objavljeno v Uradnem listu.

[2] UL L 322, 9.12.2005, str. 33.

--------------------------------------------------